Tæplega 8000 einstaklingar skora á yfirvöld að veita börnum sem eru vitni að heimilisofbeldi tilhlýðilegan stuðning Barnaheill – Save the Children á Íslandi afhentu í dag Guðbjarti Hannessyni , velferðarráðherra undirskriftir tæplega 8000 einstaklinga þar sem þeir skora á yfirvöld að tryggja börnum , sem eru vitni að heimilisofbeldi , tilhlýðilegan stuðning . Nýleg rannsókn samtakanna leiddi í ljós að þessum börnum standa ekki nægileg úrræði til boða af hálfu félagslega kerfisins í Reykjavík . Skortur virðist á samráði milli þeirra stofnana , sem að þessum málaflokk koma , þegar börn eru annars vegar . Misbrestur er á að rætt sé við börn og líðan þeirra metin og tæplega helmingi heimilisofbeldismála , sem tilkynnt eru til barnaverndar , lýkur með bréfi til þolanda ofbeldisins , oftast móður , með almennum upplýsingum um úrræði en án frekari eftirfylgdar . Eyja Orradóttir og Eysteinn Eyjólfsson , nemendur í Austurbæjarskóla afhenda Guðbjarti Hannessyni velferðarráðherra undirskriftir tæplega 8000 einstaklinga . Ljósmynd : Arnaldur Halldórsson . Rannsóknin var kynnt um miðjan febrúar en í kjölfar hennar fóru Barnaheillum – Save the Children á Íslandi í vitundarvakningu um málefni barna , sem eru vitni að ofbeldi á heimilum sínum . Auka þarf vitund um að synir og dætur þolenda , oftast kvenna , sem verða fyrir ofbeldi af hálfu maka , eru einnig fórnarlömb ofbeldisins . Liður í þeirri vitundarvakningu var undirskriftasöfnun á netinu en alls skrifuðu 7842 einstaklingar undir áskorun til stjórnvalda . Talið er að um 2000 börn verði á ári hverju vitni að ofbeldi gegn móður eða ofbeldi á milli foreldra á heimilum sínum , en þær tölur eru ekki áreiðanlegar og að mati Barnaheilla –Save the Children er hér um falið vandamál að ræða Þegar litið er yfir það verklag sem tíðkast í Reykjavík í málum af þessum toga má segja að flestir líti svo á að með því að tilkynna um mál til barnaverndar sé tryggt að börn sem eru vitni að heimilisofbeldi fái þann stuðning og öryggi sem þau þurfa . En í raun og veru er gap á milli þeirra væntinga sem viðmælendur hafa til barnaverndar og þess hvernig barnavernd tekur og getur tekið á málum . Það er afar brýnt að koma á heildstæðri stefnu í málum barna sem eru vitni að heimilisofbeldi , með viðeigandi skimun , úrræðum , formlegu samstarfi og samhæfingu á milli stofnana , þ.á.m. lögreglu , barnaverndar , félagsþjónustu , skólakerfis , dómskerfis og heilbrigðisþjónustu . Barnaheill –Save the Children á Íslandi hafa fylgt eftir niðurstöðu skýrslunnar með fundum með ráðamönnum ýmissa stofnanna . Þegar eru ýmis teikn á lofti um að aukin vitund sé um mikilvægi þessa , t.a.m. hefur Barnaverndarstofa nýlega sett á fót starfshóp sem skipaður er aðilum frá barnavernd og lögreglu . Markmið hópsins er að smíða verklagsreglur